'n Dokter se perspektief: NGV stuur af op 'n nasionale gesondheidsramp - Solidariteit GildesSolidariteit Gildes 'n Dokter se perspektief: NGV stuur af op 'n nasionale gesondheidsramp - Solidariteit Gildes
Tuis / Gesondheidpraktisyns Artikel / 'n Dokter se perspektief: NGV stuur af op 'n nasionale gesondheidsramp
'n Dokter se perspektief: NGV stuur af op 'n nasionale gesondheidsramp
Die doelwitte agter nasionale gesondheidsversekering is baie edel en niemand wil enige landsburger van gehalte-gesondheidsorg ontneem nie, maar hierdie wetsontwerp hou talle skadelike nagevolge in wat Suid-Afrika se gesondheidsorg gaan verwoes – dit is die mening van dr. Ronel Goosen.*
Dr. Goosen, wat al vir 26 jaar as 'n algemene praktisyn praktiseer en tans verbonde is aan 'n hospitaal in Rustenburg, het onlangs haar kommer oor die moontlike implementering van die Nasionale Gesondheidsversekering (NGV) in 'n eksklusiewe onderhoud met Solidariteit uitgespreek. Sy beskryf die NGV as 'n nasionale gesondheidsramp wat wag om te gebeur. "Die idee dat ryk mense arm mense moet subsidieer, is nie haalbaar nie. Buitensporige belastingbydraes gaan belastingbetalers lamlê en mediese skemas gaan gevolglik onbekostigbaar raak en op die ou end tot niet gaan," het dr. Goosen gesê.
Indien die NGV geïmplementeer word, sal Suid-Afrika se gesondheidsorg ten volle in die hande van die regering geplaas word en volgens dr. Goosen is dit waar die probleem lê. "Ek het vir nege jaar as 'n algemene praktisyn in diens van die staat gewerk en ek kan met sekerheid sê dat die regering nie eers oor die geriewe beskik om gehaltesorg te bied aan almal wat tans in staatshospitale is nie, des te meer aan die hele Suid-Afrika."
Dr. Goosen meen dat universele gesondheidsorg selfs in Brittanje enorme uitdagings in die gesig staar. "Pasiënte sterf terwyl hulle op chirurgie wag. Pasiënte wag byvoorbeeld tot so lank as drie jaar vir heupvervangingsoperasies. Dit is kommerwekkend om te dink dat 'n ontwikkelende land soos Suid-Afrika hoegenaamd daaraan dink om só 'n stelsel te implementeer, terwyl ontwikkelde lande nie daarin slaag om die stelsel suksesvol te implementeer," het dr. Goosen tereg aangedui.
In hierdie stadium word slegs die idealistiese droom van die NGV aan die publiek voorgehou, terwyl die tragiese werklikheid van sowel die publiek as dokters weerhou word. Komende uit die mediese veld voer dr. Goosen aan dat dokters nie gemeen het die regering sou met die NGV voortgaan nie en het hulle die gerugte afgemaak as leё verkiesingsbeloftes omdat hulle geen skriftelike kennisgewing oor die omvang en implementering daarvan ontvang het nie.
Die gebrek aan 'n deeglike strategie laat volgens dr. Goosen 'n gevoel van kommer onder dokters ontstaan. "Algemene vrae soos waar al die pasiënte gehospitaliseer gaan word, hoe die gaping tussen privaat en openbare gesondheidsorg oorbrug gaan word, asook hoe alles befonds gaan word, is vrae wat byvoorbeeld onbeantwoord bly," sê dr. Goosen.
Op die vraag oor watter impak sy meen die NGV op gesondheidsorg in Suid-Afrika gaan hê, het dr. Goosen onomwonde geantwoord en gesê dat indien die regering die NGV in sy huidige formaat deurvoer, dit 'n reuse-uittog van dokters uit Suid-Afrika sal meebring. "Ongeag hoe ons ook al daarna kyk, Suid-Afrika beskik nie oor die agtergrond of raamwerk vir die NGV nie. Die skamele gesondheidsdiens wat die regering tans bied, spreek boekdele. Openbare mediese sorg gaan totaal in duie stort en mense gaan met hul lewens daarvoor boet," het dr. Goosen gewaarsku.